hotchpotch/miracl-hf-unified huggingface dataset:
कुरूमबा मालदीव
उत्तरी माले के एक छोटे से द्वीप विहमानाफुशी पर स्थित कुरूमबा मालदीव एक ४.५ सितारा होटेल रिज़ॉर्ट है. यूनिवर्सल रिज़ॉर्ट्स द्वारा प्रबन्धित कुरूमबा मालदीव, मालदीव का पहला रिज़ॉर्ट है. इसका वर्तमान डिज़ाइन वास्तुकार मोहम्मद शफ़ीक़ ने किया था.
यह रिज़ॉर्ट १९७२ मे खोला गया था और स्थानीय मालदीवी निवासी मोहम्मद उमर मणिकू और हूसेन आफ़ीफ़ इसके संस्थापकों मे शामिल थे. शुरू मे इस रिज़ॉर्ट कुरूमबा मालदीव - कुरूमबा का स्थानीय दहएवी भाषा मे शाब्दिक अर्थ नारियल होता है- मे ३० कमरे थे जिनका निर्माण स्थानीय तौर पर प्राप्त उत्पादो से किया गया था. इसकी दीवारें मूँगा पत्थर और छत ताड़ के छप्पड़ के बने थे.
यह रिज़ॉर्ट हवाई अड्डे से सिर्फ़ १० मिनट की दूरी पर है और मालदीव मे उतरने की कुछ मिनट के भीतर ही इसकी सुविधाओं का आनंद ले सकते हैं. यह रिज़ॉर्ट कुरूमबा बीच से कुछ ही दूरी पर बना है और यहाँ से बनाना रीफ डाइव साइट भी काफ़ी नज़दीक है.फुल मून बीच और कूडा बंडोस बीच भी कुछ ही किलो मीटर की दूरी पर हैं.
वर्तमान मे इस रिज़ॉर्ट मे १८० वातानुकूलित कमरे हैं जिनमे फ्रिज और मिनिबार जैसी सुविधाएँ उपलब्ध है. इस रिज़ॉर्ट की खास बात यह है कि इसके सभी कमरों मे बालकनी बनी हुई है जहाँ से समुद्र का नज़ारा साफ दिखता है. पूरे रिज़ॉर्ट मे इंटरनेट और वाई फ़ाई की सुविधा मुफ़्त मे उपलब्ध है.
इस रिज़ॉर्ट मे कान्फरेन्स की सुविधा के लिए ५६०८ वर्ग मीटर मे बना हुआ एक कान्फरेन्स सेंटर भी है. आगंतुकों की सुविधा के लिए हवाई अड्डे तक आने-जाने के लिए शटल सेवा (अतिरिक्त प्रभार के साथ) भी उपलब्ध कराई जाती है.
इस रिज़ॉर्ट को मिले पुरस्कार और सम्मानों की सूची काफ़ी लंबी है. इसमे से कुछ इस प्रकार हैं :-
कुरूमबा मालदीव एड्वोकेटिंग द राइट्स ऑफ चिल्ड्रेन नाम की एक गैर-सरकारी, बिना मुनाफ़े वाली संस्था को प्रायोजित करता है जो कि मालदीव मे बच्चों के अधिकारों को बढ़ावा देती है.
बुतरिन्त झील
बुतरिन्त झील (अल्बानियाई: Liqeni i Butrintit, अंग्रेज़ी: Lake Butrint), जो पहले विवारी झील (Lake Vivari) और वातज़िन्द्रो झील (Lake Vatzindro) के नाम से जानी जाती थी, दक्षिण-पूर्वी यूरोप के बाल्कन क्षेत्र में अल्बानिया देश के दक्षिणी भाग में आयोनियन सागर के पास स्थित एक अनूप झील (लगून) है। प्राचीन यूनानी सभ्यता की बुथरोतुम (Buthrotum) नामक बस्ती इसी के किनारे बसी हुई थी और आधुनिक अल्बानिया में बुतरिन्त के नाम से जानी जाती है। यहाँ कई यूनानी और रोमन काल के खंडहर और अन्य अवशेष मिलते हैं।
नरेश बेदी
नरेश बेदी एक भारतीय फ़िल्म निर्माता है, जो वन्य-जीवन से संबंधित फिल्म निर्माण के लिए जाने जाते हैं। उन्हें वृत्तचित्र, एनिमेशन और लघुफिल्मों के लिए आयोजित मुंबई अंतर्राष्ट्रीय फिल्म महोत्सव-2016, (एम.आई.एफ.एफ-2016) के उद्घाटन समारोह में वी शांताराम लाइफ टाइम अचीवमेंट पुरस्कार प्रदान किया गया। उन्हें उनके प्रकृति तथा वन्य जीवन पर फिल्मांकन के लिए इससे पूर्व वाइल्ड स्क्रीन अवार्ड, पृथ्वी रत्न पुरस्कार, द ह्वेल अवार्ड जैसे अनेकों पुरस्कार दिये जा चुके हैं। इनकी एक अन्य फिल्म ‘गंगा घड़ियाल’ ने वाइल्ड स्क्रीन रेड पांडा पुरस्कार, जिसे ग्रीन आस्कर कहा जाता है, जीता है। यह पुरस्कार जीतने वाले वे प्रथम एशियाई हैं। उन्होंने अपने फिल्मों में दुर्लभ वन्य जीव क्षणों को फिल्माया है। इनके फिल्मों को बी.बी.सी. नेशनल ज्योग्राफिक, डिस्कवरी और कैनल प्लस जैसे प्रतिष्ठित चैनलों पर प्रसारित किया गया है। उनका जन्म उत्तराखंड के हरिद्वार में हुआ और वे वहीं पर पले बढ़े। जंगलों तथा जंतुओं के प्राकृतिक आवास का इन्होंने नजदीक से अध्ययन किया है।
त्वा लोग
त्वा लोग (Twa या Cwa) अफ़्रीका की कई जातियों व जनजातियों का नाम है जो शिकारी-फ़रमर जीवन बसर करते हैं। यह अक्सर बांटू लोगों के समीप रहते हैं, हालांकि त्वा अपनी जीवनी जंगलों से चलाते हैं जबकि बांटू लोग कृषक होते हैं। सामाजिक रूप से त्वा को बांटूओं की तुलना में निचला दर्जा दिया जाता था। इनमें परस्पर-निर्भरता रही है: त्वा वनों से जानवर माँस व अन्य वन्य उत्पाद लाकर बांटूओं द्वारा उगाये गये अन्न, सब्ज़ियाँ व अन्य कृषि उत्पादनों से अदल-बदल का व्यापार करते हैं। कई त्वा जातियाँ पिग्मी की श्रेणी में आती हैं, यानि त्वाओं का क़द औसत मानव क़द से असाधारण रूप से कम है। इतिहासकार मानते हैं कि त्वाओं के पूर्वज अपने क्षेत्रों के आदि-निवासी थे और बांटू बाद में आये।
किलुम-इजिम वन
किलुम-इजिम वन (Kilum-Ijim Forest) मध्य अफ़्रीका के पश्चिमोत्तरी क्षेत्र में स्थित एक पर्वतीय वर्षावन है। यह ओकू पर्वत और कैमरून पहाड़ियों पर फैला हुआ है और इसके मध्य में ओकू झील (Lake Oku) स्थित है। यह अफ़्रीका के अंतिम बचे पहाड़ी-वनों में से एक है और अपने अनूठे प्राणी व पक्षी जीवन के लिये संरक्षण प्रयासों का केन्द्र बना हुआ है।
ऑस्ट्रेलिया की अर्थव्यवस्था
ऑस्ट्रेलिया की अर्थव्यवस्था विश्व की सबसे बड़ी अर्थव्यवस्थाओं में से एक है और ऑस्ट्रेलिया एक विकसित औद्योगिक देश समझा जाता है। सन् २०१४ में इसका सकल घरेलू उत्पाद (GDP) १५.२५ खरब (१.५२५ ट्रिलियन) अमेरिकी डॉलर था और इसकी कुल सम्पत्ति ६४ खरब डॉलर थी। २०१२ में क्रय शक्ति समता (purchasing power parity) के अनुसार यह विश्व की १७वीं सबसे बड़ी और अंकित मूल्य (nominal) के हिसाब से यह १२वीं सबसे बड़ी अर्थव्यवस्था थी।
अन्य विकसित अर्थव्यवस्थाओं की तरह तृतीयक क्षेत्र ऑस्ट्रेलियाई अर्थव्यवस्था का सबसे बड़ा भाग है और सकल घरेलू उत्पाद का ६८% अंश है। खनन इसका ७% हिस्सा है, क्योंकि ऑस्ट्रेलिया का क्षेत्रफल विशाल है (भारत से लगभग ३ गुना) और उसकी धरती में बहुमूल्य खनिज हैं। सकल घरेलू उत्पाद का लगभग ५% कृषि से आता है।
होटल मेटरलोपे
वर्ष १८९५ निर्मित होटेल मेटरलोपे, ब्रुसेल्स इस शहर का १९वी सदी का बना एक्लौता होटेल है जो अभी भी सेवारत है। इस होटेल में २९८ कमरे और १५ सुइट बने हुए हैं।
१८९० में दो भाइयों ने, जिनका शराब बनाने का कारोबार था, अपने कंपनी द्वारा बनाए गये बियर को शहर में बेचने के लिए केफे मेटरलोपे की स्थापना की। इस केफे को परा सफलता मिली और इससे उत्साहित होकर वेलेमंस-सेउपपें परिवार ने इस केफे के सामने बने एक पुराने बॅंक की इमारत को खरीद लिया और इसी इमारत में १८९५ में होटेल मेटरलोपे का उद्घाटन किया गया। आज भी इस होटेल के स्वगत केंद्र के डेस्क का प्रारूप पुराने बॅंक वाला ही है और यह इस होटेल के इतिहास एवं विरासत वाले अतीत की झलक देता है।
वेलेमंस-सेउपपें भाइयों ने प्रसिद्ध फ्रांसीसी वास्तुकार अल्बन संबों को इस होटेल के डिज़ाइन को तैयार करने के लिए अनुबंधित किया। आज के समय में संबों द्वारा डिज़ाइन किए गये आधुनिक तौर पर आरामदेह और विलासिता की झलक को दिखाने वाला डिज़ाइन हेरिटेज होटेल के भवन का एक प्रमुख आकर्षण है और पूरे शहर के महत्वपूर्ण निशान चिन्होंन में से एक माना जाता है।
होटेल मेटरलोपे ना केवल इस शहर का सबसे पुराना विलासिता वाला होटेल है बल्कि यह बिजली और केंद्रीकृत उश्मीकरण की सुविधा प्रदान करने वाला शहर का पहला होटेल भी है। इसकी ख्याति का आलम यह है कि इस शहर की विरासत की देखने आने वाले पर्यटक इस होटेल के डिज़ाइन और बनावट को देखने भी आते है।
इस होटेल का स्वागत हेतु बना गलियारा और लाउंज कोरेंतियाँ स्तंभो, समृद्ध फर्नीचर और चमकते हुए फानूसो से भरा पड़ा है और इन सब को आज भी होटेल में देखा और महसूस किया जा सकता है। इसी तरह इस होटेल के मीटिंग और मनोरंजन वाले कक्ष की सजावट रेनाइसान्स की शैली में है।
इस होटेल के दीवारों पर बने विशालकाय भित्तिचित्र, व्निशियन काँच से बने फनूस, स्नान कक्ष के दीवारों पर लगे कीमती पत्थर और इनके छतो पर लगे स्वरोवस्की क्रिस्टल्स (जो सितारों से भरे आकाश का एहसास कारतें हैं) इसकी भव्यता में चार चाँद लगा देते हैं।
होटेल मेट्रोलोपे में रुकने वाले सभी अतिथियों को कई सारी सुविधेयों जैसे की लौंड्री सर्विस, बिजनेस सेंटर, कमरे के भीतर ही केश सॅज्जॅकार आदि का इंतज़ाम भी है। इसके साथ ही इस होटेल के सभी कमरे पालतू पशुओं की सुविधा का भी ख्याल रखते हैं। इसके साथ पाँच सितारा होटेल में मिलने वाली दूसरी सुविधाएँ जैसे कि सेटिलाइट टी. वी, वाइ फ़ाई, कमरों के अंदर ही सुरक्षित अलमारी, मिनी बार आदि तो हैं हीं. इसके सूयीट तीन बड़े शयन काश, बाथरोब, जाकुज़ी, निजी बालकनी, अतरिक्त स्नंस काश आदि की सुविधा वाले हैं।
एतिहसिक ग्रांड पार्क डिस्ट्रिक्ट के अत्यंत निकट बसा यह होटेल शहर के प्रमुख आकर्षण स्थलों के भी समीप है। दे ब्रौक्करे मेट्रो स्टेशन और सेंट्रल ट्रेन स्टेशन इस होटेल से थोड़ी ही दूर पर बने हुए हैं।  ब्रसेल्ज़ के मध्य में स्थित इस होटेल के अंदर अति सुंदर एतिहसिक शैली में बने हुए कमरे है जिनसे प्लेस दे ब्रौक्करे और रू न्यूव जैसे आकर्षण साफ-साफ दिखाई पड़ते हैं।  कॉमिक्स आर्ट म्यूज़ीयम, आटॉमीउम और रॉयल म्यूज़ियम्स ऑफ फाइन आर्ट्स जैसे प्रमुख स्थान जो ब्रसेल्ज़ के देखे जाने योग्य स्थलों की शीर्ष सूची में शामिल हैं, इस होतेले के निकट ही स्थित हैं।
सिलानिओं
सिलानिओं प्राचीन यूनान के मशहूर शिल्पकार थे , जिन्होंने करीब चौथी सदी ईसा पूर्व अपना काम किया। ये प्लेटो की मूर्ति बनाने में काफी मशहूर थे।
पश्चिम गिनीआई निम्नभूमि वन
पश्चिम गिनीआई निम्नभूमि वन (Western Guinean lowland forests) पश्चिम अफ़्रीका में स्थित एक उष्णकटिबन्धीय एवं उपोष्ण आर्द्र पृथुपर्णी वन क्षेत्र है। यहाँ अटलांटिक महासागर से लेकर कई सौ मील मुख्यभूमि के अन्दर तक निचली ऊँचाई (निम्नभूमि) पर वन फैले हुए हैं। यह जंगल पश्चिमी कोत दिव्वार, लाइबेरिया, दक्षिणपूर्वी गिनी, सिएरा लियोन के अधिकांश भाग और फिर दक्षिणपश्चिमी गिनी में विस्तृत हैं। कोत दिव्वार की सस्सान्द्रा नदी पश्चिम गिनीआई वनों को पूर्वी गिनीआई वनों से अलग करती है।
गलसुआ वैक्सीन
गलसुआ वैक्सीन गलसुए (कंठमाला) की सुरक्षित रोकथाम करती है।जब अधिसंख्य लोगों को दी जाती है तो ये जनसंख्या के स्तर पर जटिलताओं में कमी लाती हैं। जनसंख्या के 90% को टीका लगाए जाने पर 85% तक की प्रभावशीलता देखी गयी है। लंबी अवधि की रोकथाम के लिए दो खुराकों की जरूरत होती है। पहली खुराक को 12 से 18 माह की उम्र में दिए जाने की सलाह दी जाती है। इसके बाद दूसरी खुराक आम तौर पर दो से छः साल की उम्र के बीच दी जाती है। पहले से प्रतिरक्षित न हुए लोगों में रोग होने के बाद इसका इस्तेमाल उपयोगी हो सकता है।
यह गलसुआ वैक्सीन बहुत सुरक्षित है तथा इसके पश्च प्रभाव आम तौर पर हल्के हैं। सुई लगने वाली जगह पर दर्द तथा सूजन व हल्का बुखार हो सकता है। अधिक प्रभावशाली पश्च प्रभाव बेहद कम देखे गए हैं। स्नायविक प्रभावों जैसी जटिलताओं को इस वैक्सीन से जोड़ने के लिए पर्याप्त साक्ष्य नहीं मिले हैं। इस वैक्सीन को गर्भवती या गंभीर प्रतिरक्षादमन से पीड़ित लोगों को नहीं दिया जाना चाहिए। गर्भावस्था के दौरान जिन बच्चों की माताओं को वैक्सीन दिया गया उनमें खराब परिणामों का दस्तावेजीकरण नहीं किया गया। हालांकि वैक्सीन का विकास चिकन कोशिकाओं में किया गया है, लेकिन इनको उन लोगों को दिया जा सकता है जिनको अंडे से एलर्जी है।
अधिकांश विकसित दुनिया और विकासशील दुनिया  के अनेक देशों में इसे खसरे के टीके तथा रूबेला टीके के संयोजन वाले एमएमआर के नाम से प्रचलित टीके के रूप में उनके टीकाकरण कार्यक्रमों में शामिल किया गया है।  उपरोक्त तीन तथा छोटी माता (छोटी चेचक) के वैरिसेला वैक्सीन का एमएमआरवी के नाम से प्रचिलित संयोजन भी उपलब्ध है। 2005 तक 110 देशों ने इस वैक्सीन को इस तरह से प्रदान किया है। वे क्षेत्र, जहां पर व्यापक टीकाकरण किया जाता है, इसके कारण रोग की दर में 90% तक कमी आयी है। एक प्रकार की लगभग आधा अरब लोगों को यह टीका दिया जा चुका है।
गलसुए के टीके को सबसे पहले 1948 में लाइसेंस दिया गया था; हालांकि इसका प्रभाव छोटी अवधि तक ही रहता था। संशोधित टीके 1960 में बाज़ार में उपलब्ध हुए। जबकि शुरुआती टीका निष्क्रिय किया हुआ था बाद के मिश्रण में ऐसे वायरस थे जो कि कमजोर थे। यह विश्व स्वास्थ्य संगठन की आवश्यक दवाओं की सूची, मूलभूत स्वास्थ्य प्रणाली में सबसे अधिक महत्वपूर्ण, आवश्यक दवाओं में शामिल है। 2007 तक इसके अनेक प्रकार उपयोग में प्रचिलित हैं।
जौंला, सवाई माधोपुर
जौंला गांव सवाई माधोपुर जिले के अंतर्गत चौथ का बरवाड़ा तहसील के अंतर्गत आने वाला प्रमुख गांव है। गांव का विधानसभा क्षेत्र खंडार लगता है वही लोकसभा क्षेत्र टोंक-सवाई माधोपुर पड़ता है। यह गांव सवाई माधोपुर जिला मुख्यालय से १४ किमी व तहसील मुख्यालय चौथ का बरवाड़ा से १५ किमी की दूरी पर स्थित है।
नाग पुष्प
नाग पुष्प एक वनस्पति है जो हिमालय में पाए जाते है। यह देखने में शेषनाग की तरह ही दिखती है।
इसके 14 पंखुड़ी होते हैं और यह देखने में नाग के फन की तरह होता है। यह पुष्प की सबसे बड़ी खासियत यह है यह 36 वर्ष में एक बार उगता है इसलिए इसे देखने काफी दुर्लभ है।। इस पौधे को हिंदू धर्म में भगवान शेषनाग का अंश एवं शिव का रूप माना जाता है।
साल, केप वर्दे
साल (Sal) अटलांटिक महासागर में स्थित केप वर्दे द्वीपसमूह के उत्तरी बारलावेन्तो (Barlavento) उपसमूह में स्थित एक द्वीप है। इसका नाम पुर्तगाली भाषा के 'साल' शब्द से आया है जिसका अर्थ नमक है। साल द्वीप के पूर्वी तट के समीप पेदरा दे लूमे (Pedra de Lume) कई सौ वर्षों से एक नमक की खान चल रही है जिसपर द्वीप का नाम पड़ा है। साल द्वीप के मध्य में अमिलकार काबराल अंतरराष्ट्रीय विमानक्षेत्र (Amílcar Cabral International Airport) है जो केप वर्दे का मुख्य हवाई अड्डा है।
इटुरी
इटुरी (Ituri) अफ़्रीका के मध्य में स्थित कांगो लोकतान्त्रिक गणराज्य के पूर्वी प्रान्त (ओरियेन्ताल, Orientale) का एक पूर्वोत्तरी क्षेत्र है जो ऐल्बर्ट झील से पश्चिम में स्थित है। यह सन् १९६२-१९६६ काल में 'किबाली-इटुरी' (Kibali-Ituri) के नाम से एक अलग प्रान्त था लेकिन सन् २००६ के कांगो संविधान ने इसे कांगो लोकतान्त्रिक गणराज्य के नवगठित प्रान्तों में से एक न बनाते हुए पूर्वी प्रान्त में विलय कर दिया। इस समय इटुरी को 'इटुरी अन्तरिम प्रशासन' (Ituri Interim Administration) का दर्जा मिला हुआ है और सम्भव है कि इसे एक अलग प्रान्त बना दिया जाये।
इटुरी में दो मुख्य समुदाय रहते हैं: लेन्डू (Lendu) और हेमा (Hema)। जब कांगो पर बेल्जियम का उपनिवेशी राज था, तब बेल्जियम ने बांटो और राज करो नीति के अंतर्गत हेमा समुदाय को बढ़ावा दिया और लेन्डू-हेमा तनाव सुलगाए रखने के भरसक प्रयास करे। १९६० में कांगो स्वतंत्र हुआ लेकिन यह तनाव जड़ें पकड़ चुका था। लेन्डूओं में यह भी शंका रही है कि पड़ोसी युगांडा देश भी हमेशा हेमाओं की तरफ़दारी करता है। समय-समय पर १९६६ काल से ही यहाँ युगांडा का हस्तक्षेप रहा है। १९९९ में एक स्थानीय सैनिक नेता ने स्वयं ही इटुरी को एक भिन्न प्रान्त घोषित कर दिया और केन्द्रीय सरकार की बात न मानते हुए प्रशासन चलाने लगा। कांगो के केन्द्रीय नेताओं का दावा है कि इसमें युगांडा की भी मिली-भगत थी। जब इटुरी में एक हेमा को राजपाल बना दिया गया तो लेन्डू-हेमा लड़ाईयाँ छिड़ गईं जिसमें १९९८-२००६ काल में लगभग ६०,००० लोगों की जानें गई।
इस अघोषित गृह युद्ध के दौरान सन् २००३ में संयुक्त राष्ट्र ने यहाँ शान्ति पुनर्स्थापित करवाने के लिये एक आयोग बनाया जिसने इस क्षेत्र में 'इटुरी अन्तरिम प्रशासन' की स्थापना करवाई। प्रयासों के बाद शान्ति लौटने लगी और २००६ से भयंकर युद्ध की स्थिति बंद है हालांकि अभी भी हल्की झड़पे होने के समाचार आते रहते हैं।
रुचिरा पल्लीयागुरुगे
रुचिरा पल्लीयागुरुगे (जन्म २२ जनवरी १९६८) एक श्रीलंकाई महिला अंपायर तथा पूर्व प्रथम श्रेणी क्रिकेटर रही हैं।
शेर-ए-बांग्ला राष्ट्रीय क्रिकेट स्टेडियम
शेर-ए-बांग्ला राष्ट्रीय क्रिकेट स्टेडियम (अंग्रेजी : Sher-e-Bangla National Cricket Stadium (SBNCS; ) जो किमीरपुर स्टेडियम के नाम से भी जाना जाता है , एक राष्ट्रीय क्रिकेट मैदान है जो कि बांग्लादेश के मीरपुर ढाका में स्थित है। मैदान में लगभग २६,००० तक दर्शक बैठ सकते हैं।
मशरफे मुर्तज़ा
मशरफे मुर्तज़ा एक क्रिकेट खिलाड़ी है जो मुख्यतः गेंदबाजी करते हैं ये एशिया की एक क्रिकेट टीम बांग्लादेश क्रिकेट टीम के लिए खेलते हैं। मुर्तज़ा ने अपना कैरियर टेस्ट क्रिकेट से तथा एक दिवसीय क्रिकेट से २००१ में ही किया था। वर्तमान में ये बांग्लादेश के कप्तान भी है।और सांसद भी है
हार्दिक पांड्या
हार्दिक हिमांशु पण्ड्या, जो कि भारतीय क्रिकेट का एक उभरता खिलाडी है, का जन्म ११ अक्टूबर १९९३ में सूरत, गुजरात में हुआ था, एक हरफनमौला क्रिकेट खिलाड़ी हैं। ये भारतीय क्रिकेट टीम, बड़ौदा क्रिकेट टीम और इंडियन प्रीमियर लीग में गुजरात टाइटन्स के लिए खेलते हैं। पण्ड्या दाएँ हाथ के मध्यम तेज गेंदबाज तथा दाएँ हाथ के मध्यक्रम बल्लेबाज हैं। इन्होंने अपने कैरियर की शुरुआत २६ जनवरी २०१६ को ट्वेन्टी ट्वेन्टी के साथ ऑस्ट्रेलिया के खिलाफ की थी। गौरतलब है कि चैंपियन ट्रॉफी २०१७ ई. के भारत पाक फाइनल मैच में पांड्या ने अपनी बल्लेबाजी के दम पर पाक गेंदबाजों को परेशानी में डाल दिया था और हार्दिक की इस जबरदस्त पारी का हिंदुस्तान ने "हार्दिक" स्वागत किया।
कनाडा का ताइगा
कनाडा का ताइगा (boreal forest of Canada) उत्तर अमेरिका के कनाडा देश का विशाल ताइगा वन है जिसमें पृथ्वी के परिध्रुविय ताइगा वनों का एक बड़ा भाग आता है। क्षेत्रफल के अनुसार कनाडा का लगभग ६०% भूभाग इसमें शामिल है, जो कि भारत के कुल क्षेत्रफल का दोगुना है। कनाडीयाई ताइगा में कोणधारी वृक्ष प्रमुख हैं, जैसे कि प्रसरल (स्प्रूस) और चीड़ (पाइन)। यह वन पूर्व में अटलांटिक महासागर से सटे न्यूफ़िनलैण्ड व लैब्रेडोर प्रान्त से लेकर पश्चिम में कनाडा के संयुक्त राज्य अमेरिका के अलास्का राज्य तक विस्तृत हैं।
पाखंब
पाखंब या इबुधोऊ पाखंब एक दिव्य प्राणी हैं जिनके प्रति भारत के मणिपुर क्षेत्र में लोग भारी आस्था रखते हैं। इन्हें अधिकतर सर्प-शरीर और मृग-सींगो रखने वाले एक अझ़दहा (ड्रैगन) के रूप में दर्शाया जाता है। गणतंत्र की स्थापना से पहले जब मणिपुर एक रियासत था तो इन्हें कई राजकीय चिन्हों में दर्शाया जाता था। माना जाता है कि इनका वास तालाबों, पर्वतों, गुफाओं, वनों व अन्य पवित्र स्थानों पर रहता है। मणिपुर के मेइतेइ समुदाय के एक महत्वपूर्ण पूर्वज के बारे में मान्यता है कि वे पाखंगबा के रूप में प्रकट हुए थे।
मान्यता है कि द्वापर युग के अंत में और कलियुग के आरम्भ में बब्रुबाहन का पुत्र हुआ जो दिन में देवताओं और रात में पुरुष का रूप धारण करता था। अन्य वर्णनों में कहा गया है कि ""ब्रह्मदेव नारायण के नाभि-कमल से जन्में, मारीचि मुनि ब्रह्मदेव की भुजाओं से जन्में। मारीचि के पुत्र कश्यप मुनि, कश्यप के पूत्र सूरज, सूरज के पुत्र शबोर्न मुनि, शबोर्न के पुत्र इन्दु मुनि, इन्दु के पुत्र चित्रकेतू, चित्रकेतू के पुत्र चित्रधज, चित्रधज के पुत्र चित्रबीज, चित्रबीज के पुत्र चित्रसर्ब, चित्रसर्ब के पुत्र चित्ररत, चित्ररत के पुत्र चित्रवाणू। चित्रवाणू का कोई पुत्र न होकर चित्रांगदा नामक पुत्री थी। चित्रांगदा के पुत्र बब्रुबाहन। बब्रुबाहन के पुत्र सूप्रबाहू और सूप्रबाहू के पुत्र पाखंगबा (जोबिस्ता) थे। पाखंगबा मणिपुर के पहले सम्राट बने।"
सफेद दिन
जापान में, सफ़ेद दिन एक त्यौहार है। यह त्यौहार 14 मार्च में मनाते है।
अंगसी हिमानी
अंगसी हिमानी (Angsi Glacier) हिमालय क्षेत्र में तिब्बत के न्गारी विभाग के पुरंग ज़िले में स्थित एक हिमानी (ग्लेशियर) है। अध्ययन से पता चला है कि इस हिमानी का यरलुंग त्संगपो नदी का मूल स्रोत होने की काफ़ी सम्भावना है। यही यरलुंग त्संगपो नदी आगे चलकर ब्रह्मपुत्र नदी बन जाती है, यानि अंगसी हिमानी ब्रह्मपुत्र का भी मूल स्रोत हो सकती है।
रानी एलिज़ाबेथ धरती
रानी एलिज़ाबेथ धरती (Queen Elizabeth Land) अंटार्कटिका की मुख्यभूमि का एक हिस्सा है। इसका नाम ब्रिटिश सरकार ने रखा था जो कुछ अन्य देशों ने स्वीकार नहीं किया है, इसलिये इसी क्षेत्र को अन्य नामों से भी बुलाया जाता है। ब्रिटेन, चिले और आर्जेन्टीना तीनों यहाँ पर अपनी सम्प्रभुता बताते हैं, लेकिन न तो उसे विश्व के अन्य देश स्वीकारते हैं और न ही इसे अंटार्कटिक संधि में मान्यता दी गई है। ध्यान दें कि यह राजकुमारी एलिज़ाबेथ धरती से बिलकुल अलग है।
शिवनारायण चन्द्रपॉल
शिवनारायण चन्द्रपॉल (जन्म १६ अगस्त १९७४) भारतीय भूमिहार वंश के गुयाना क्रिकेटर और वेस्टइंडीज के पूर्व अंतरराष्ट्रीय क्रिकेट और कप्तान हैं। वह अपने दौर के महानतम बल्लेबाजों में से एक के रूप में माने जाते है। चन्द्रपॉल वेस्टइंडीज के लिए १०० टेस्ट खेलने वाले पहले इंडो-कैरिबियन खिलाड़ी हैं, और भारत के सचिन तेंदुलकर और श्रीलंका के [[सनथ जयसूर्या के बाद दो दशक से अधिक के अंतरराष्ट्रीय करियर के साथ तीसरे खिलाड़ी हैं।
चन्द्रपॉल ने १४ [[टेस्ट क्रिकेट|टेस्ट]] और १६ [[एक दिवसीय अंतर्राष्ट्रीय]] (वनडे) मैचों में वेस्टइंडीज की कप्तानी की। एक बाएं हाथ के बल्लेबाज होने के रूप में चंद्रपॉल अपने अपरंपरागत बल्लेबाजी रुख के लिए जाने जाते हैं। उन्होंने अंतर्राष्ट्रीय क्रिकेट में २०,००० रन बनाए हैं, और २००८ में उन्हें इंटरनेशनल क्रिकेट काउंसिल द्वारा वर्ष के पांच क्रिकेटरों में से एक के रूप में नामित किया गया था, जिन्हें [[विज्डन क्रिकेटर्स अल्मनाक]], और सर गारफील्ड सोबर्स ट्रॉफी ([[आईसीसी प्लेयर ऑफ़ द ईयर]]) से सम्मानित किया गया।
चन्द्रपॉल ने १९ साल की उम्र में अंतर्राष्ट्रीय क्रिकेट में पदार्पण किया, लेकिन तीन साल तक अंतरराष्ट्रीय क्रिकेट में शतक नहीं बना पाए थे, जिससे कुछ हद तक आलोचना हुई थी। अपने करियर की शुरुआत में, वह काफी समय तक चोटों से त्रस्त रहे थे। चन्द्रपॉल अभी ११,८६७ रनों के साथ टेस्ट क्रिकेट में आठवें सबसे ज्यादा रन बनाने वाले बल्लेबाज है।
खराब प्रदर्शन के कारण, २०१५ में चन्द्रपॉल को वेस्टइंडीज टीम से बाहर कर दिया गया था। उसके बाद, उन्होंने २०१६ में, ४१ साल की उम्र में, विदाई के बिना, अंतर्राष्ट्रीय क्रिकेट से संन्यास की घोषणा की। उन्होंने अपने आखिरी टेस्ट पारी में खाता भी नहीं खोला था जो इंग्लैंड के खिलाफ ब्रिजटाउन में १ मई २०१५ को मुकाबला खेला गया था।
शिवनारायण चन्द्रपॉल के अगर ओवरऑल क्रिकेट रिकॉर्ड पर नजर डालें तो उन्होंने १६४ टेस्ट मैच खेले। जिसमें २८० पारियों में ५१.३७ की औसत से ११,८६७ रन बनाए थे। इस दौरान उन्होंने कुल ३० शतक और ६६ अर्धशतक बनाए जिसमें इनका सबसे बड़ा स्कोर नाबाद २०३ रन है। वहीं २६८ वनडे मैचों की २५१ पारियों में उन्होंने ४१.०६ की औसत से ८७७८ रन बनाए जिसमें ११ शतक और ५९ अर्धशतक रहे। वनडे में चंद्रपॉल का सर्वाधिक स्कोर १५० रन है।
उन्होंने अपना आखिरी टेस्ट मैच [[इंग्लैंड क्रिकेट टीम|इंग्लैंड]] के खिलाफ ब्रिजटाउन में १ से ३ मई २०१५ को खेला। वहीं अपना अंतिम [[एक दिवसीय अंतरराष्ट्रीय]] मुकाबला [[पाकिस्तान क्रिकेट टीम|पाकिस्तान]] के खिलाफ २३ मई २०११ को ढाका में खेला था। तो [[ट्वेन्टी-२० अंतरराष्ट्रीय]] में उन्होंने २२ मैचों की २२ पारियों में ३४३ रन बनाए और अंतिम मुकाबला २०१० में [[दक्षिण अफ्रीका क्रिकेट टीम|दक्षिण अफ्रीका]] के खिलाफ खेला था।
[[श्रेणी:वेस्ट इंडीज़ के क्रिकेट खिलाड़ी]] [[श्रेणी:जीवित लोग]] [[श्रेणी:1974 में जन्मे लोग]] [[श्रेणी:क्रिकेट खिलाड़ी]] [[श्रेणी:बाएं हाथ के बल्लेबाज]]
मैक्मरडो खाड़ी
मैक्मरडो खाड़ी (McMurdo Sound) अंटार्कटिका में एक ५५ किमी चौड़ी बर्फ़ग्रस्त खाड़ी है। इसके जल उत्तर में रॉस सागर से मिलते हैं। मैक्मरडो खाड़ी का अधिकांश हिस्सा मैक्मरडो हिमचट्टान से ढका हुआ है लेकिन कुछ अंश नौगम्य है, यानि उसपर नौका चलाई जा सकती है। वास्तव में यह विश्व का दक्षिणतम नौगम्य जलाशय है। मैक्मरडो खाड़ी के पश्चिमी छोर पर रॉयल सोसाइटी पर्वतमाला है और पूर्व में रॉस द्वीप है। रॉस द्वीप पर ३,७९४ मीटर ऊँचा एरेबस ज्वालामुखी स्थित है, जो अंटार्कटिका का दूसरा सबसे ऊँचा ज्वालामुखी है और दुनिया का दक्षिणतम सक्रीय ज्वालामुखी भी है। इसी द्वीप पर संयुक्त राज्य अमेरिका का मैक्मरडो स्टेशन नामक अनुसंधान केन्द्र है जो अंटार्कटिका का सबसे बड़ा मानवीय बसेरा भी है। मैक्मरडो खाड़ी के तट का केवल १०% बर्फ़ से मुक्त है।
हिमचट्टान
हिमचट्टान (ice shelf) बर्फ़ का एक तैरता हुआ तख़्ता होता है जो किसी हिमानी (ग्लेशियर) या हिमचादर के ज़मीन से समुद्र की सतह पर बह जाने से बन जाता है। हिमचट्टाने केवल अंटार्कटिका, ग्रीनलैण्ड और कनाडा में मिलती हैं। हिमचट्टानों की मोटाई १०० से १००० मीटर तक की होती है। पृथ्वी के ठंडे समुद्री क्षेत्रों पर (जैसे कि आर्कटिक महासागर में) स्वयं भी बर्फ़ बनती है लेकिन इसकी मोटाई लेवल ३ मीटर तक की होती है।
जब साधारण बर्फ़ पानी पर तैरती है तो उसका एक-सातवाँ (१/७) हिस्सा पानी के ऊपर होता है, लेकिन हिमानियों की बर्फ़ साधारण बर्फ़ से अधिक घनी होने के कारण हिमचट्टानों का केवल एक-नौवाँ (१/९) भाग ही पानी से ऊपर होता है।
हिमचादर
हिमचादर (ice sheet) हिमानी (ग्लेशियर) बर्फ़ का एक बड़ा समूह होता है जो धरती को ढके और कम-से-कम ५०,००० वर्ग किमी क्षेत्रफल पर विस्तृत हो। तुलना के लिये यह भारत के पंजाब राज्य के क्षेत्रफल के लगभग बराबर है। वर्तमानकाल में हिमचादरें केवल अंटार्कटिका और ग्रीनलैण्ड में मिलती हैं, लेकिन पिछले हिमयुग में उत्तर अमेरिका के अधिकांश भाग पर लौरेनटाइड हिमचादर, उत्तरी यूरोप पर विशेली हिमचादर और दक्षिणी दक्षिण अमेरिका पर पैतागोनियाई हिमचादर फैली हुई थी।
क्षेत्रफल में हिमचादरें हिमचट्टानों और हिमानियों से बड़ी होती हैं। ५०,००० वर्ग किमी से कम आकार की हिमचादर को बर्फ़ की टोपी (ice cap) कहते हैं।
अंटार्कटिका के महाद्वीप पर स्थित अंटार्कटिक हिमचादर पृथ्वी का सबसे विशाल बर्फ़ का समूह है। यह हिमचादर १.४ करोड़ वर्ग किमी पर फैली हुई है। तुलना के लिये भारत का कुल क्षेत्रफल १२ लाख वर्ग किमी से ज़रा अधिक है, यानि अंटार्कटिक हिमचादर भारत से १० गुना अधिक क्षेत्र पर विस्तृत है। इसमें ३ करोड़ घन किमी जल क़ैद है और यह विश्व के कुल मीठे पानी का नव्वे प्रतिशत (९०%) है। अगर यह पूरा पिघल जाये तो पृथ्वी के समुद्रों की सतह ५८ मीटर उठ जायेगी।
पार-अंटार्कटिक पर्वतमाला इस हिमचादर को पूर्वी अंटार्कटिक हिमचादर और पश्चिमी अंटार्कटिक हिमचादर में विभाजित करती है, जिनमें पूर्वी हिमचादर आकार में बड़ी है। पूर्वी अंटार्कटिक हिमचादर तो धरती पर टिकी है और यदी यह बर्फ़ न भी होती तो यह स्थान समुद्री-सतह से ऊपर होता लेकिन पश्चिमी अंटार्कटिक हिमचादर के नीचे की ज़मीन कहीं-कहीं पर समुद्र-सतह से २५०० मीटर नीचे है और बिना बर्फ़ के यह समुद्र का फ़र्श होता।
ग्रीनलैण्ड हिमचादर ग्रीनलैण्ड के ८२% क्षेत्रफल पर विस्तृत है और अगर यह पूरी तरह पिघले तो समुद्री-सतह को ७.२ मीटर अधिक ऊँचा कर देगी। यह अनुमान है कि भूमंडलीय ऊष्मीकरण (ग्लोबल वार्मिन्ग) के कारण हर वर्ष ग्रीनलैण्ड हिमचादर का २३९ घन किमी (५७.३ घन मील) पिघल रहा है।
शाहिद अफरीदी
साहिबजादा मोहम्मद शाहिद ख़ान अफरीदी (अंग्रेजी :Shahid Afridi) (जन्म : १ मार्च १९७७) में खैबर ,फाटा,पाकिस्तान में हुआ था। अफरीदी जिन्हें "बूम बूम" के नाम से भी जाना जाता है। ये पाकिस्तान क्रिकेट टीम के कप्तान भी रह चुके है।
अफरीदी का जन्म १ मार्च १९७७ को पाकिस्तान के खैबर एजेंसी, फाटा में हुआ था। वह पश्तून के अफरीदी जनजाति से हैं। अफरीदी का विवाह उनके मातृ चचेरे बहन नादिया अफरीदी से हुआ और उनकी चार बेटियां हैं: अक्सा, अंशा, अजवा और असमार। इन्होंने एक बार सिर्फ ३६ गेंदों पर शतक बनाया था। कहा जाता है कि उन्होंने यह शतक सचिन के बल्ले से बनाया था।
शाहिद अफरीदी जिन्होंने २ अक्टूबर १९९६ को केन्या क्रिकेट टीम के खिलाफ एक दिवसीय अंतरराष्ट्रीय क्रिकेट का पहला मैच खेला था। जबकि पहला टेस्ट क्रिकेट मैच २२ अक्टूबर १९९८ को ऑस्ट्रेलियाई क्रिकेट टीम के खिलाफ खेला था और ट्वेन्टी ट्वेन्टी में इन्होंने २८ अगस्त २००६ को इंग्लैंड के खिलाफ किया था।
रॉस हिमचट्टान
रॉस हिमचट्टान (Ross Ice Shelf) अंटार्कटिका की सबसे बड़ी हिमचट्टान है। इसका क्षेत्रफल लगभग ४,८७,००० वर्ग किमी (१,८८,००० वर्ग मील) है और चौड़ाई लगभग ८०० किमी (५०० मील) है। तुलना के लिये यह क़रीब फ़्रान्स देश के बराबर या भारत के उत्तराखण्ड, उत्तर प्रदेश, बिहार व झारखण्ड राज्यों के मिलाकर कुल क्ष्रेत्रफल के बराबर है। इसकी कुल मोटाई कई सौ मीटर है लेकिन हिमचट्टानों की ९०% प्रतिशत मोटाई पानी के नीचे होती है, इसलिये सागर के पानी के ऊपर यह हिमचट्टान १५ से ५० मीटर (५० से १६० फ़ुट) ऊची दिखती है। इसका रॉस सागर की तरफ़ का खुला किनारा लगभग ६०० किलोमीटर (३७० मील) लम्बा है।
मैक्मरडो हिमचट्टान
मैक्मरडो हिमचट्टान (McMurdo Ice Shelf) अंटार्कटिका की रॉस हिमचट्टान का एक भाग है जो उत्तर में मैक्मरडो खाड़ी और रॉस द्वीप और दक्षिण में मिन्ना चट्टान के बीच में स्थित है।
विक्टोरिया धरती
विक्टोरिया धरती (Victoria Land) पूर्वी अंटार्कटिका की मुख्यभूमि का एक हिस्सा है, जो पूर्व में रॉस हिमचट्टान और रॉस सागर द्वारा और पश्चिम में ओट्स धरती द्वारा सीमित है। मिन्ना चट्टान इसका सबसे दक्षिणी बिन्दु माना जाता है।
बिमल वर्मा
वाइस एडमिरल " 'बिमल वर्मा' " भारतीय नौसेना में एक अधिकारी है और वर्तमान में अंडमान एवं निकोबार कमान में कमांडर इन चीफ के पद पर कार्यरत हैं। उन्हें 1 जनवरी, 1980 को भारतीय नौ सेना में कमीशन प्राप्त हुआ था।
मारी बर्ड धरती
मारी बर्ड धरती (Marie Byrd Land) पश्चिमी अंटार्कटिका की मुख्यभूमि का एक हिस्सा है, जो रॉस हिमचट्टान और रॉस सागर से पूर्व और प्रशांत महासागर से दक्षिण में स्थित है।
मारी बर्ड धरती एक बहुत दुर्गम क्षेत्र है। जब तक सन् १९५९ में अंटार्कटिक संधि लागू हुई और देशों पर अंटार्कटिका पर नये सम्प्रभुता के दावे लगाने पर प्रतिबन्ध लगा, तब तक अंटार्कटिका के कई क्षेत्रों पर सम्प्रभुता के दावे लग चुके थे (ध्यान दें कि इन दावों को भारत सहित दुनिया के कई देश अमान्य ठहराते हैं)। लेकिन मारी बर्ड धरती इतना दुर्गम माना जाता था कि इसपर किसी ने भी दावा नहीं किया। आज भी मारी बर्ड धरती और इस से पूर्व में स्थित एट्स तट (Eights Coast) पर कोई सम्प्रभुता का दावा नहीं है और १६,१०,००० वर्ग किमी (६,२०,००० वर्ग मील) कुल क्षेत्रफल वाला यह क्षेत्र विश्व का सबसे बड़ा ऐसा इलाक़ा है जिसे कोई देश भी अपना नहीं ठहराता।
रॉस सागर
रॉस सागर (Ross Sea) अंटार्कटिका के साथ लगा हुआ दक्षिणध्रुवीय महासागर का एक सागर है, जो उस महाद्वीप के विक्टोरिया धरती और मारी बर्ड धरती क्षेत्रों के बीच स्थित है। इस सागर के पश्चिम में रॉस द्वीप, पूर्व में रूज़वेल्ट द्वीप और दक्षिण में रॉस हिमचट्टान है। अपने सब से समीपी बिन्दु पर रॉस सागर दक्षिण ध्रुव से ३२० किमी (२०० मील) दूर है। इसके पश्चिम में सोमोव सागर और पूर्व में आमुण्डसेन सागर है। रॉस सागर को अंटार्कटिक सागरीय सजीव संसाधन संरक्षण समझौते (Convention for the Conservation of Antarctic Marine Living Resources) द्वारा 2016 में समुद्रीय संरक्षित क्षेत्र घोषित किया जो उस समय विश्व का सबसे बड़ा संरक्षित क्षेत्र था। चूँकि यह संरक्षित क्षेत्र का दर्जा स्थाई नहीं है बल्कि 35 वर्षों के लिए है, यह अंतर्राष्ट्रीय प्रकृति संरक्षण संघ के संरक्षित क्षेत्रों की सूची में नहीं आता।
रॉस द्वीप, अंटार्कटिका
रॉस द्वीप (Ross Island) अंटार्कटिका महाद्वीप की मुख्यभूमि के समीप चार ज्वालामुखियों द्वारा बनाया गया एक द्वीप है। यह अंटार्कटिका के विक्टोरिया धरती नामक क्षेत्र में रॉस सागर की मैक्मरडो खाड़ी में स्थित है।
मैक्मरडो खाड़ी का अधिकांश भाग बर्फ़ग्रस्त रहता है और मैक्मरडो हिमचट्टान इतनी चौड़ी है कि देखने से अक्सर रॉस द्वीप टापू न होकर अंटार्कटिका की मुख्यभूमि से जुड़ा हुआ धरती का अंश ही लगता है। इस द्वीप का क्षेत्रफल २,४६० वर्ग कि॰मी॰ (९५० वर्ग मील) है जिसमें से बहुत थोड़ा ही बर्फ़ से मुक्त है। ३,७९४ मीटर (१२,४४८ फ़ुट) ऊँचा एरेबस ज्वालामुखी (Mount Erebus) इसी द्वीप पर स्थित है और यह हमारे ग्रह का दक्षिणतम सक्रिय ज्वालामुखी है। ३,२३० मीटर (१०,५९७ फ़ुट) ऊँचा टेरर ज्वालामुखी (Mount Terror), जो मूर्छित है, भी यहीं खड़ा हुआ है। इनके अलावा बर्ड पर्वत (Mount Bird) और ऐबट पर्वत (Abbot Peak) इस द्वीप पर हैं और बर्ड पर्वत पर हिमानियाँ (ग्लेशियर) चलती हैं। अपने छोटे आकार के बावजूद, रॉस द्वीप की औसत ऊँचाई विश्व के अन्य किसी भी द्वीप से अधिक है।
नेपाली रुपया
रुपया () नेपाल का आधिकारिक मुद्रा है। वर्तमान मुद्रा का कोड है ISO 4217 "NPR" और इसका सामान्यत: चिन्ह रू है। नेपाली रुपया 100 पैसों में बँटे हुए हैं। नेपाल राष्ट्र बैंक द्वारा इस मुद्रा के निर्गमन पर नियंत्रण रहता है। कई अन्य राष्ट्रों के मुद्रा भी रुपया कहलाते हैं। नेपाली मुद्रा का भारतीय रुपया के साथ स्थिर विनिमय है।
नेपाल में प्राचीन काल में, स्वर्ण मुद्रा या चाँदी के सिक्के चलते थे। 50 पैसे के सिक्के को मोहर बोलते थे तथा अपने मुद्रा में गुरु गोरखनाथ के नाम व पादुका अंकित करते थे। आज भी यही होता है। शाह वंशीय राजायें गुरु गोरखनाथके भक्त थे। सारे कार्य उनके अनुमति पश्चात् ही किया करते थे। उन्होनें अपने मुद्रा में श्री श्री भवानी अौर श्री श्री श्री गोरखनाथ लिखा था अौर गोरख पादुका अंकित किया था। पृथ्वीराज पोख्रेल नेपाली रुपया 1932 से चलन में आया इसके पहले ताँबे के नेपाली मोहर चलन में थें जो दो मोहर = एक रुपया होते थें। शुरु में, नेपाली रुपया नेपाली भाषा में मोहरु कहलाता था। नेपाली रुपये का मूल्यांकन भारतीय रुपया के साथ 1932 में 1.6 नेपाली रुपया = 1 के दर से स्थिर विनिमय स्थापित किया गया।
17 सितम्बर 1945 में सरकार ने 5, 10 और 100 रुपये के नोट जारी किये जिसे नेपाली में मोहरु नाम दिया गया था
बिरेन्द्र बिर बिक्रम शाह के रजत जयंती के अवसर पर 25 और 250 के नोट 1997 में जारी किये गये थें।
2007 से नेपाली रुपया बैंकनोट पेरुम पेरुरी के द्वारा उत्पादित किया जा रहा है, जो इंडोनेशिया कि राष्ट्रिय टकसाल पब्लिक कम्पनी है।
ईद गाह
ईद गाह  या ईदगाह (उर्दू: عید گاہ‎) : दक्षिण एशिया में उपयोगित इसलामी संस्कृती का एक शब्द है। ईद उल-फ़ित्र और ईद अल-अज़हा के पर्वों के अवसर पर, गांव के बाहर, सामूहिक प्रार्थनाओं के लिये उपयोग किये जाने वाला स्थल या मैदान। खास तौर पर रमदान और बक़र ईद के मौक़ों पर यहां नमाज़ (सलात) पढी जाती है, जिसे ईद की नमाज़ भी कहा जाता है।  साधारण तौर पर जहां रोज़ाना पांच वक़्त की नमाज़ पढी जाती है उस स्थल को मसजिद कहते हैं
इसलामी परंपरा के अनुसार यह माना जाता है कि हज़रत मुहम्मद ने ईद की नमाज़ अदा की थी, इस लिये इस नमाज़ को ईद गाह पर अदा करना सुन्नत (प्रेशित का तरीक़ा) माना जाता है।
केन्या क्रिकेट टीम
केन्या एक क्रिकेट टीम है जो एक दिवसीय अंतरराष्ट्रीय ,टेस्ट क्रिकेट तथा ट्वेन्टी ट्वेन्टी प्रारूप में खेलती है।
पलामू के दुर्ग
पलामू में दो दुर्ग हैं जो वर्तमान समय में कुछ जर्जर हो चुके है, लेकिन ये आज भी इस क्षेत्र की शान हैं और पर्यटकों के लिए प्रमुख आकर्षण केंद्र भी। इन किलों को 'पुराना किला' और 'नया किला' कहा जाता है। ये दुर्ग चेरो राजवंश के राजाओं की देन हैं। इस किले को राजा मेदिनी राय ने बनवाया था।
पलामू के मुख्यालय मेदिनीनगर (डाल्टनगंज) के दक्षिण दिशा में कोयल नदी के तट पर अवस्थित शाहपुर किला पलामू इतिहास के सैकड़ों वर्षों की स्मृतियों को समेटे बद्हाल अवस्था में खड़ा है। स्थानीय लोग इस किले को 'चलानी किला' भी कहतें हैं। इतिहास के अनुसार इसका निर्माण 1766-1770 के आसपास चेरोवंशीय राजा गोपाल राय ने करवाया था और चेरो सत्ता के अवसान काल के दौरान पलामू का सम्राज्य को यहीं से संचालित किया जाता था। सन् 1771 में पलामू किला पर अंग्रेजों के आक्रमण और नियंत्रणाधीन होने के बाद शाहपुर किला ही राजा का निवास स्थान बना।
कहा जाता है कि इस किले से सुरंग के रूप में एक गुप्त मार्ग पलामू किला तक जाता था। इस किले में चेरो वंश के अंतिम शासक राजा चुड़ामन राय और उनकी पत्नी चंद्रावती देवी की प्रतिमा स्थापित की गई है। शाहपुर मुख्य मार्ग पर स्थित इस किले से कोयल नदी समेत मेदिनीनगर क्षेत्र के मनोहारी प्राकृतिक दृश्य को देखा जा सकता है। कुछ वर्ष पूर्व इस किले को पुरातात्विक महत्व का घोषित किया गया हैं लेकिन इसके बावजूद भी यह चेरोवंशीय साम्राज्य के वैभवशाली इतिहास का मूक साक्षी अपनी दुर्दशा पर सिसकता नजर आता है।
इंदर सिंह नामधारी
इंदर सिंह नामधारी (जन्म :11 सितम्बर, 1942) भारत के एक राजनेता हैं। वे चतरा लोकसभा निर्वाचन क्षेत्र से सांसद चुने गये थे। सन २००९ में उन्होने २००९ में भारतीय जनता पार्टी के सहयोग से निर्दलीय चुनाव लड़ा था।
कोयल नदी
'कोयल नाम की दो नदियाँ हैं-
उत्तर कोयल नदी
उत्तर कोयल नदी (North Koel River) भारत के झारखण्ड राज्य में बहने वाली एक नदी है। यह छोटे नागपुर पठार में उत्पन्न होती है, फिर लातेहार ज़िले में नेतरहाट से पूर्व में गुज़रती है। यह हैदरनगर से पश्चिमोत्तर में सोन नदी में विलय हो जाती है, जो स्वयं गंगा नदी की एक उपनदी है।
दक्षिण कोयल नदी
दक्षिण कोयल नदी भारत के झारखण्ड और ओड़िशा राज्यों में बहने वाली एक 285 किमी (177 मील) लम्बी नदी है। यह झारखण्ड में छोटे नागपुर पठार पर लोहरदग्गा के समीप लावापानी जलप्रपात पर उत्पन्न होती है। झारखण्ड में तीन धाराएँ इसमें जल प्रदान करती हैं - उत्तर कारो, दक्षिण कारो और कोइना। इसमें सिंहभूम नदी और बेलसियंगर नदी भी विलय होती हैं। फिर यह ओड़िशा में प्रवेश करती है जहाँ यह शंख नदी से संगम करती है, जिसके बाद संयुक्त नदी को ब्राह्मणी नदी कहा जाता है, जो महानदी के नदीतंत्र का भाग है।
फैरमोन्ट होटल एंड रिसॉर्ट्स
फैरमोन्ट होटेल एंड रिज़ॉर्ट्स कनाडा स्थित विलासितापूर्ण होटेल और रिज़ॉर्ट्स चलाने वाला एक समूह है. वर्तमान मे यह समूह कनाडा, युनाइटेड स्टेट्स, चीन, जर्मनी, भारत, केन्या, मेक्सिको, स्विट्ज़र्लॅंड, टर्की सहित १९ देशों में अपने होटेल और रिज़ॉर्ट्स चलाता है. कनाडा मे यह समूह अपने एतिहसिक होटेल और रिज़ॉर्ट्स जैसे कि द एमप्रेस (विक्टोरीया में), होटेल वॅनकूवर (वॅनकूवर में), डी पॅलाइज़र (कॅल्गरी में), द रॉयल यॉर्क (टोरोंटो)आदि के लिया जाना जाता है. डरअसल इनमें से कई सारे होटेल १९वीं सदी के अंत में और २०वीं सदी के आरंभ मे केनेडियन पेसिफिक रेलवे और केनेडियन नॅशनल रेलवे द्वारा बनाए गये थे. फैरमोन्ट समूह के परिसम्पतियों में कई सारे जाने-माने और अपने शहरों के पहचान चिन्ह कहे जाने वाली इमारतें शामिल हैं जैसे कि द प्लाज़ा (न्यू यॉर्क), द सेवाय होटेल (लंडन), द पीस होटेल (शंघाई) और द मक्का क्लॉक रॉयल टवर होटेल (मक्का, सऊदी अरेबिया).
सन फ्रॅनसिसको में स्थित पहला फैरमोन्ट होटेल एतिहसिक महलों की सूची मे शामिल है. जब यह होटेल बन ही रहा था तो १९०६ मे एक भयानक भूकंप आया. फिर भी इसका नवनिर्मित भवन बिना किसी नुकसान के खड़ा रहा. हालाँकि इसके बाद हुई आगज़नी मे इसकी इमारत को बहुत नुकसान पहुँचा फिर भी वास्तुकार जूलीया मॉर्गन की निगरानी मे हुए नवनिर्माण के उपरांत इस होटेल का १९०७ में उद्घाटन किया गया. बाद में यह बेंजामिन स्विग द्वारा १९४५ में अधिग्रहित कर लिया गया.
१९६० के दशक के आरंभ से फैरमोन्ट होटेल समूह ने युनाइटेड स्टेट्स के प्रमुख शहरों मे छोटे विलासितापूर्ण होटलों की एक श्रृंखला का निर्माण करना शुरू कर दिया. १९९९ मे केनेडियन पेसिफिक होटेल्स एंड रिज़ॉर्ट्स कंपनी द्वारा खरीदे जाने तक फैरमोन्ट-श्रृंखला में ७ होटेल जुड़ चुके थे. इसके अलावा बेल्व्यू स्ट्रॅट्फर्ड होटेल (फिलडेल्फिया) १९७० के दशक से ही फैरमोन्ट फिलडेल्फिया के नाम से कार्यरत था.
अधिग्रहण के उपरांत केनेडियन पेसिफिक होटेल्स एंड रिज़ॉर्ट्स समूह ने २००१ में अपने आप को पाँच परिभागो में बाँट दिया. यह कदम इसके आंतरिक परिभागो के मूल्यांकन में वृद्धि के लिए किया गया था. साथ ही कनाडा के इतर समूह के आकर्षण को बढ़ाने के लिए काफ़ी छोटी परंतु नामचीन फैरमोन्ट के नाम से ही समूह का संचालन किया जाने लगा.
२००४ में फैरमोन्ट होटेल्स एंड रिज़ॉर्ट्स इंक ने यू. एस. ए.- स्थित मेरिट्ज़ वुल्फ एंड कंपनी को ७० मिलियन यू. एस. डालर का भुगतान कर उस प्रबंधन कंपनी का पूर्ण नियंत्रण प्राप्त कर लिया जो इसकी परिसम्पतियों को चलती है. इस कदम के उपरांत फैरमोन्ट होटेल्स एंड रिज़ॉर्ट्स (जिसका मुख्यालय टोरंटो मे है) की स्थापना की गयी. इस नये होटेल प्रबंधन समूह मे फैरमोन्ट समूह की ६७% भागीदारी थी और बाकी का ३३% मेरिट्ज़ वुल्फ एंड कंपनी और किंग्डम होटेल्स के पास संयुक्त रूप से था. २००२ मे किंग्डम होटेल्स ने इस संस्था में भागीदारी को मूल फैरमोन्ट समूह मे हिस्सेदारी की कीमत पर छोड़ दिया.
अक्तूबर २००८ मे मेडीयाकोर्प कॅनडा इंक. ने फैरमोन्ट होटेल्स एंड रिज़ॉर्ट्स को कनाडा की १०० प्रमुख रोजगारप्रदाता कंपनियों मे शामिल किया और मक्लेन'स नाम की समाचार पत्रिका मे भी इसका उल्लेख किया गया. उसी महीने बाद में टोरोंटो स्टार समाचार पत्र ने इसे ग्रेटर टोरोंटो का सबसे बड़ा रोजगारप्रदाता माना.
शाकिब अल हसन
शाकिब अल हसन (जन्म :२४ मार्च १९८७) ,मगुरा ,खुलना ,बांग्लादेश। एक क्रिकेट खिलाड़ी है जो बांग्लादेश क्रिकेट टीम के लिए खेलते हैं।  शाकिब एक हरफनमौला खिलाड़ी है जो बाएं हाथ से बल्लेबाज़ी तथा गेंदबाजी करते हैं। साथ ही ये बांग्लादेश क्रिकेट टीम के कप्तान भी रह चूके है। इंडियन प्रीमियर लीग में पहले ये कोलकाता नाइट राइडर्स के लिए खेलते थे जबकि २०१८ इंडियन प्रीमियर लीग में इन्हें सनराइजर्स हैदराबाद ने नीलामी में खरीद लिया था।। साथ ही ये वर्तमान में ऑल-राउन्डर खिलाड़ियों में शीर्ष पर है।
सातवाहन एक्सप्रेस
सातवाहन एक्सप्रेस, एक इंटरसिटी एक्सप्रेस हैं जो आंध्र प्रदेश और तेलंगाना राज्य के विजयवाड़ा और सिकंदराबाद के बीच चलती है। भारतीय रेल के दक्षिण मध्य रेलवे के विजयवाड़ा डिविजन द्वारा इस ट्रेन का संचालन होता है। यह ट्रेन 351 किलोमीटर (218 मील) की दूरी सिर्फ 5 घंटे और 35 मिनट तय करती हैं। इस ट्रेन की लोकप्रियता एवं बढ़ती मांग के कारण, महबुबाबाद और माधिरा स्टेशनों को गाडी के स्टॉप के तौर पर जोड़ा गया था। विजयवाड़ा जंक्शन तक पहुँचने से पहले यह ट्रैन काजीपेट, वारंगल, केसामुद्रम, महबुबाबाद, खम्मम और माधिरा स्टेशनों पर रूकती है। दक्षिण मध्य रेलवे में यह सबसे तेज चलने वाली ट्रेन हैं। इसकी अधिकतम गति माधिरा एवं खम्मम के बीच की 134 किलोमीटर तय करने में होती है।
12,713 (अप) विजयवाड़ा - सिकंदराबाद एक्सप्रेस सातवाहन। 12714 (डाउन) सिकंदराबाद-विजयवाड़ा सातवाहन एक्सप्रेस।
इस ट्रेन का नामकारन सातवाहन साम्राज्य के नाम पर रखा गया हैं। जो दक्षिण भारत की एक महत्वपूर्ण साम्राज्य था एवं जिसका शासन आंध्र, तेलंगाना महाराष्ट्र के कुछ हिस्सों, मध्य प्रदेश, विदर्भा, कर्नाटक एवं गोवा तक फैला हुआ था।
12,713 (अप) विजयवाड़ा-सिकंदराबाद सातवाहन एक्सप्रेस, विजयवाड़ा से सुबह के 6.10 में खुलती हैं एवं दोपहर के 11.45 में सिकंदराबाद पहुँचती हैं। इसके विपरीत 12714 (डाउन) सिकंदराबाद-विजयवाड़ा सातवाहन एक्सप्रेस, सिकंदराबाद स्टेशन से दिन के 16.15 मिनट पर खुलती हैं एवं रात के 10.10 मिनट पर विजयवाड़ा पहुँचती हैं।
किराया तालिका
परशु
परशु एक हथियार है जो कुल्हाड़ी से मिलता-जुलता है। यह संस्कृत शब्द है, इसे हिन्दी में (तद्भव शब्द) 'फरसा' कहते हैं। देवताओं में परशु भगवान शिव के सबसे छोटे पुत्र भगवान गणपति धारण करतें हैं और भगवान विष्णु के अवतार भगवान श्री जमदग्निनन्दन परशुराम भी धारण करतें हैं और स्वयं भगवान शिव भी परशु धारण करतें हैं। महाभारत में अश्विनी कुमार दस्र के पुत्र सहदेव परशु चलाने में निपूर्ण थे।
में बह निपूर्ण थे। णुत
सुकेत रियासत
सुकेत भारत में अंग्रेजी राज के समय एक रियासत थी, जिसकी राजधानी पंगाना (सुरही इलाके में ) में थी। तब यह रियासत "पंजाब हिल स्टेट्स" का हिस्सा थी। १९५८ में सुकेत के तत्कालीन राजा लक्ष्मण सेन ने "इंस्ट्रूमेंट ऑफ अक्सीशन" पर हस्ताक्षर किया, जिसके बाद सुकेत भारत का हिस्सा बन गया। सुकेत और मण्डी रियासत को मिलाकर मण्डी जिले का गठन किया गया, जो वर्तमान में हिमाचल प्रदेश में है। इसकी स्थापना १२४१ मे वीरसेन ने की थी |
स्वामी विरजानन्द (रामकृष्ण मिशन)
स्वामी विरजानन्द (10 जून 1873 – 30 मई 1951) रामकृष्ण मिशन के पूर्व अध्यक्ष थे। उनका मूल नाम कलिकृष्ण बसु था। वे सारदा देवी के शिष्य थे।
संयुक्त अरब अमीरात क्रिकेट टीम
संयुक्त अरब अमीरात क्रिकेट टीम () वह टीम है जो अंतर्राष्ट्रीय क्रिकेट में संयुक्त अरब अमीरात का प्रतिनिधित्व करती है। वे अमीरात क्रिकेट बोर्ड (ईसीबी) द्वारा शासित हैं, जो 1989 में अंतर्राष्ट्रीय क्रिकेट परिषद (आईसीसी) का एक अफिलिएट सदस्य और अगले वर्ष एक एसोसिएट सदस्य बन गया। 2005 के बाद से, आईसीसी का मुख्यालय दुबई में स्थित है।
द एशियन एज
"द एशियन एज (The Asian Age") अंग्रेज़ी भाषा में प्रकाशित होने वाला भारत का दैनिक समाचार पत्र है। यह दिल्ली, मुम्बई और कोलकाता में प्रकाशित होता है। लंदन में इसका "अंतर्राष्ट्रीय संस्करण" भी प्रकाशित होता है। यह 1994 में प्रकाशित होना आरम्भ हुआ।
यह प्रकाशन कंपनी "डेक्कन क्रॉनिकल" को भी प्रकाशित करती है।
दिन-रात क्रिकेट
दिन-रात क्रिकेट (अंग्रेजी : Day/Night Cricket और Floodlight Cricket) जो कि आमतौर पर दिन और रात में खेले जाने वाले क्रिकेट मैचों को कहा जाता है। दिन - रात का पहला मैच प्रथम श्रेणी क्रिकेट के तहत १९९४ में खेला गया था। अभी वर्तमान में लगभग ७० से ८० प्रतिशत तक दिन-रात में ही मैच खेले जाते हैं। २०११ आईसीसी क्रिकेट विश्व कप जो कि भारत ,बांग्लादेश तथा श्रीलंका में आयोजित किया गया था उनके लगभग आधे मैच दिन-रात में खेले गए थे। २०१५ में ऑस्ट्रेलिया तथा न्यूज़ीलैंड में आयोजित किया गया २०१५ आईसीसी क्रिकेट विश्व कप के मैच भी दिन-रात खेले गए थे।
आदेली धरती
आदेली धरती (Adélie Land) अंटार्कटिका की मुख्यभूमि का एक हिस्सा है, जिसे फ़्रान्स अपना हिस्सा बताता है, लेकिन जिसे बाक़ी विश्व किसी भी देश का हिस्सा नहीं मानता। सन् १९५६ से यहाँ एक फ़्रान्सीसी अनुसंधान केन्द्र चला है जहाँ हमेशा लोग होते हैं। औसतन यहाँ गर्मियों में ३३ और सर्दियों में लगभग ६० लोग होते हैं।
ओवर (क्रिकेट)
ओवर जिसे अंग्रेजी में भी (over) कहा जाता है ,क्रिकेट मैचों का एक छः गेंदों का कोठा होता है जिसमें एक गेंदबाज लगातार छः गेंदे फैंकता है फिर जैसे ही छः गेंदे पूरी हो जाती है तब अंपायर ओवर बोल देता है। इसके बाद नया गेंदबाज गेंदबाजी करने आता है।
सबसे पहले क्रिकेट मैचों में १८८८ के आसपास एक ओवर में ४ गेंदे ही फैंकी जाती थी लेकिन १९७८ के बाद से अभी तक एक ओवर में छः गेंदे ही फैंकी जातेस है।
मुशफिकुर रहीम
मुशफिकुर रहीम (अंग्रेजी :Mushfiqur Rahim) (जन्म:०९ मई १९८८) बोग्रा बांग्लादेश। बांग्लादेश क्रिकेट टीम के खिलाड़ी है जो विकेट-कीपर है। मुशफिकुर रहीम बांग्लादेश क्रिकेट टीम की कप्तानी भी कर चूके है।
राउंड-रॉबिन प्रतियोगिता
राउंड-रॉबिन प्रतियोगिता (या सभी मैच खेलने का टूर्नामेंट/प्रतियोगिता) एक प्रतियोगिता का नियम है, जिसमें प्रत्येक प्रतियोगी टीम अपने पूरे मैच खेलती है। ये प्रारूप आमतौर पर क्रिकेट में ही प्रयोग किया जाता है।
जेल जेट कर्तक
जल जेट कर्तक (water jet cutter) एक औद्योगिक औजार है जो अनेकों परकार के पदार्थों को काट सकता है। काटने के लिये यह उच्च दाब वाले जल के जेट (प्रधार) का उपयोग करता है या जल और किसी अपघर्षी पदार्थ के मिश्रण वाले जेट का उपयोग करता है।
अंटार्कटिक सन्धि तंत्र
अंटार्कटिक सन्धि तंत्र (Antarctic Treaty System) दिसम्बर १, १९५९ में हस्ताक्षरित होने वाली अंटार्कटिक सन्धि (Antarctic Treaty) और उस से सम्बन्धित समझौतों का सामूहिक नाम है। अंटार्कटिका पृथ्वी का इकलौता महाद्वीप है जहाँ कोई मनुष्य मूल रूप से नहीं रहता था और यह सन्धि व्यवस्था अंटार्कटिका के विषय में सभी अन्तरराष्ट्रीय सम्बन्धों को निर्धारित करता है। अंटार्कटिक सन्धि १९६१ से लागू हुई और सन् २०१६ तक इसपर ५३ देश हस्ताक्षर कर चुके थे। इस सन्धि के अंतर्गत अंटार्कटिका को एक वैज्ञानिक संरक्षित क्षेत्र घोषित कर दिया गया और इस महाद्वीप पर किसी भी प्रकार की सैनिक कार्यवाई पर पाबंदी लगा दी गई। साथ ही अंटार्कटिका के मामलों पर निर्णय करने के लिये एक वार्षिक "अंटार्कटिक सन्धि परामर्श बैठक" (Antarctic Treaty Consultative Meeting या ATCM) की परम्परा शुरु की गई।
जब सन्धि पर पहले हस्ताक्षर हुए तब सात देश अंटार्कटिका के अलग-अलग क्षेत्रों पर अपनी सम्प्रभुता का दावा करते थे, यानि उन क्षेत्रों को अपने देशों का भाग बताते थे। सन्धि ने यह कहा कि कोई भी हस्ताक्षर करने वाला न तो अपने दावे से हट रहा है, न किसी और का दावा मान रहा है और न ही कोई नया दावा करेगा। मिसाल के लिये फ़्रान्स अंटार्कटिका के आदेली धरती नामक क्षेत्र को अपना हिस्सा मानता है लेकिन सन्धि के अन्तर्गत वह इस दावे को किसी और से मनवाने में अक्षम है। वहीं भारत अंटार्कटिका के किसी भी क्षेत्र पर किसी भी देश की प्रभुत्ता नहीं स्वीकारता और पूरे महाद्वीप को पूर्ण मानव जाति की सम्पत्ति मानता है।
अंटार्कटिक सन्धि में दो प्रकार के सदस्य देश हैं - परामर्शी (consultative) और अपरामर्शी (non-consultative)। सन्धि के अनुसार जब हर साल अंटार्कटिक सन्धि परामर्श बैठक होती है तो परामर्शी देशों को प्रस्तावों पर वोट देने का अधिकार होता है लेकिन अपरामर्शी सदस्यों को यह अधिकार नहीं होता। परामर्शी सदस्य बनने के लिये किसी देश को यह दिखाना होता है कि वह अंटार्कटिका में अनुसंधान करने में सक्रीय है। इस सक्रीयता का एक पहलू अंटार्कटिका में अनुसंधान केन्द्र स्थापित करना होता है जहाँ उस देश के वैज्ञानिक दस्ते रहकर काम कर सकें। अंटार्कटिका का वातावरण कठोर है और वहाँ पहुँचना भी दुर्गम है इसलिये यह कम ही देश कर पाए हैं। २०१६ में विश्व के २०० से अधिक कुल देशों में से अंटार्कटिक सन्धि के ५३ सदस्य थे, जिनमें से केवल २९ परामर्शी दर्जा रखते थे।
राष्ट्रीयता
राष्ट्रीयता (Nationality) किसी व्यक्ति और किसी संप्रभु राज्य (अक्सर देश) के बीच के क़ानूनी सम्बन्ध को बोलते हैं। राष्ट्रीयता उस राज्य को उस व्यक्ति के ऊपर कुछ अधिकार देती है और बदले में उस व्यक्ति को राज्य सुरक्षा व अन्य सुविधाएँ लेने का अधिकार देता है। इन लिये व दिये जाने वाले अधिकारों की परिभाषा अलग-अलग राज्यों में भिन्न होती है। आम तौर पर परम्परा व अंतरराष्ट्रीय समझौते हर राज्य को यह तय करने का अधिकार देते हैं कि कौन व्यक्ति उस राज्य की राष्ट्रीयता रखता है और कौन नहीं। साधारणतया राष्ट्रीयता निर्धारित करने के नियम राष्ट्रीयता क़ानून (nationality law) में लिखे जाते हैं।
नागरिकता किसी व्यक्ति को देश के भीतरी जीवन में भाग लेने व वहाँ रहने के अधिकार देती है। राष्ट्रीयता इस से अलग है और इसका महत्व केवल अंतर्राष्ट्रीय स्तर पर होता है और उस व्यक्ति को रक्षा व आने-जाने की पहचान देती है। आधुनिक काल में जिसके पास नागरिकता होती है उसके पास राष्ट्रीयता भी होती है, लेकिन यह आवश्यक नहीं है कि जिसके पास राष्ट्रीयता हो उसके पास नागरिकता भी हो। ऐसे व्यक्ति जिनके पास राष्ट्रीयता तो है लेकिन नागरिकता के पूर्ण अधिकार नहीं, उन्हें अक्सर "दूसरे दर्जे का नागरिक" (second-class citizen) कहा जाता है। उदाहरण के लिये ब्रिटेन के राष्ट्रीयता क़ानून में राष्ट्रीयता की छह श्रेणियाँ परिभाषित हैं और केवल सबसे उच्च श्रेणी के व्यक्तियों को ही "ब्रिटिश नागरिक" कहते हैं। अन्य पाँच दर्जों की ब्रिटिश राष्ट्रीयता रखने वालों को ब्रिटेन में बसने या काम करने का अधिकार नहीं है लेकिन उन्हें, अगर वे किसी अन्य देश में कठिनाई में हों, तो ब्रिटिश सरकार से सहायता मांगने का हक है।
माइक्रोडर्मबरसन
माइक्रोडर्मबरसन एक हल्के प्रकार की कृत्रिम कायिक चिकित्सा है जिसमें अधिचर्म से मृत त्वचा कोशिकायों की सबसे बाहरी परत की खाल उतरने के कार्य को एक यांत्रिक प्रक्रिया के द्वारा संपन्न किया जाता है। सामान्यतः इस प्रक्रिया में दो भाग होते हैं :- एक अपपर्णन (खाल उतारने की क्रिया) पदार्थ जैसे कि क्रिस्टल अथवा हीरे की कनी और एक चूषण यंत्र जिसके द्वारा खाल उतारने की क्रिया के दौरान त्वचा को कोमलता के साथ उठाया जाता है।
यह एक बिना चीड़-फाड़ वाली प्रक्रिया है जिसे एक त्वचा की देखभाल करने वाले विशेषज्ञ द्वारा अपने कार्य स्थल में हीं संपन्न किया जा सकता है। यह प्रक्रिया त्वचा के अपपर्णन की क्रिया को यांत्रिक रूप से करने हेतु बनाए गये कुछ विशेष प्रकार के उत्पादों के साथ घर पर भी की जा सकती है। सैलून में इस कार्य में प्रयोग किए जाने वाले कई सारे यंत्रो में त्वचा को रगड़ने वाले उपकरण में समायोजित किए जाने वाले चूषक लगे होते हैं। हाल-फिलहाल में यह सुविधा कई घरेलू उपयोग वाले यंत्रो में भी पायी जाने लगी है।
आम तौर पर इस प्रक्रिया में किसी तरह की सुई अथवा बेहोश करने वाली द्वा की आवश्यकता नहीं होती. त्वचा की सहनशीलता और संवेदनात्मक क्षमता के आधार पर वॅक्यूम प्रेशर और गति को समायोजित किया जाता है। माइक्रोडर्मबरसन के दौरान अक्सर बिल्ली द्वारा त्वचा को चाटने जैसा एहसास होने का उल्लेख कई बार किया जाता है। सामान्य तौर पर माइक्रोडर्मबरसन के एक सत्र में ५ से ६० मिनट तक का समय लगता है। इस प्रक्रिया के बाद किसी तरह के आराम की कोई ज़रूरत नहीं होती और ज़्यादातर लोग के सत्र के माइक्रोडर्मबरसन तुरंत बाद ही अपने दैनिक गतिविधियों में लग जाते हैं।
परंपरागत रूप से माइक्रोडर्मबरसन के क्रिस्टल संयत्र में एक पंप, एक जोड़ने वाली नली, एक हॅंड पीस, और एक वॅक्यूम श्रोत लगा होता है। पंप के द्वारा त्वचा को रगड़ने के लिए अक्रिय क्रिस्टल - जैसे कि अल्यूमिनियम ऑक्साइड, मॅग्नीज़ियम ऑक्साइड, सोडियम क्लॉराइड, ओर सोडियम बाइकार्बनेट - की एक उच्च-दवाब वाली धारा उत्पन्न की जाती है और वॅक्यूम क्रिस्टल को हटा कर त्वचा कोशिकायों का अपपर्णन करता है।
विकल्प के तौर पर अक्रिय किस्टल को हीरे के कोने के रूखड़े परत वाले संयत्र के द्वारा भी बदला जा सकता है।
हीरे वाले माइक्रोडर्मबरसन संयत्र का एक फ़ायदा यह है कि इसके प्रयोग के द्वारा क्रिस्टल के अत्यंत महीन कण की उत्पत्ति को रोका जा सकता है। कई बार ये कण आँख अथवा नाक में घुस जाते है जिससे समस्या हो सकती है। इसी कारण आंखो और मुँह के आसपास माइक्रोडर्मबरसन की क्रिया के लिए हीरे वाले प्रक्रिया को ही उच्च-सुरक्षा वाला माना जाता है। सामान्यतः माइक्रोडर्मबरसन हॅंड पीस की त्वचा के विरुढ़ गति जितनी धीमी होती है और त्वचा के ऊपर इसके जितने ज़्यादा चक्कर लगते हैं त्वचा का उतना ही बढ़िया उपचार होता है।
माइक्रोडर्मबरसन उपचार का न के बराबर (अथवा बहुत कम) दुष्प्रभाव होता है, ना ही इसके कारण और कोई जटिलता उत्पन्न होती है। फिर भी कुछ मरीजों में अस्थाई तौर पर त्वचा का हल्का सुखापन, सूर्य की किरणों के प्रति अति संवेदनशीलता हो सकती है। उपचार की गयी त्वचा में अस्थाई तौर पर खरोंच और नीले निशान पड़ने की संभावना अत्यंत ही दुर्लभ मामलो में पायी जाती है।
पूर्वी अंटार्कटिका
पूर्वी अंटार्कटिका (East Antarctica) अंटार्कटिका महाद्वीप का पूर्वी दो-तिहाई हिस्सा है। पार-अंटार्कटिक पर्वतमाला अंटार्कटिका को दो भागों में बांटती है। पूर्वी अंटार्कटिका इस पर्वतमाला से पूर्व में स्थित भाग है। इस के विपरीत पश्चिमी अंटार्कटिका इस पर्वतमाला की दूसरी ओर है और यहाँ अंटार्कटिका के कुल क्षेत्रफल का लगभग एक-तिहाई हिस्सा आता है। अंटार्कटिका के इन दोनों भागों के बीच पूर्वी अंटार्कटिका की औसत ऊँचाई अधिक है और महान गामबूर्तसेव पर्वतमाला पूर्वी अंटार्कटिका के ठीक मध्य में स्थित है। हमारी पृथ्वी का दक्षिणी ध्रुव भी पूर्वी अंटार्कटिका में ही स्थित है।
कुछ छोटे तटीय क्षेत्रों को छोड़कर पूर्वी अंटार्कटिका सदैव बर्फ़ की मोटी हिमचादर से ढका रहता है। वनस्पतिओं के नाम पर यहाँ केवल पत्थरों से चिपकी हुई लाइकेन, हरिता (मोस) और शैवाल (ऐल्गी) ही है। तटों के समीप पेंगुइन व सीलें मिलती हैं लेकिन तटों से हटकर केवल सूत्रकृमि और कीटों जैसे अकशेरुकी प्राणी ही मिलते हैं और वे भी अधिकतर वहाँ जहाँ वे लाइकेन, हरिता, इत्यादि खा सकें।
पूर्वी अंटार्कटिका विश्व का सबसे शीत इलाक़ा माना जाता है और पृथ्वी पर आज तक मापे गये सबसे ठंडे तापमान यहीं पाये गये हैं। अगस्त २०१० में अंतरिक्ष यान द्वारा यहाँ −94.7 °सेन्टीग्रेड तापमान मापा गया।
अंटार्कटिक सन्धि के अंतरगत अंटार्कटिका पर किसी भी प्रकार की सैनिक और ओद्योगिक गतिविधि पर पाबंदी है। अपनी भयंकर सर्दी और अंटार्कटिका तक पहुँच पाने की कठिनाई ने इसे अब तक मानवीय दख़ल से बचाया हुआ है। भूमंडलीय ऊष्मीकरण (ग्लोबल वार्मिन्ग) से इसकी हिमचादर को ख़तरा है लेकिन पूर्वी अंटार्कटिका के भीतरी भागों में साढ़े-चार किलोमीटर तक की मोटी हिमचादर बिछी हुई है।
पश्चिमी अंटार्कटिका
पश्चिमी अंटार्कटिका (West Antarctica) अंटार्कटिका महाद्वीप का पश्चिमी एक-तिहाई हिस्सा है। पार-अंटार्कटिक पर्वतमाला अंटार्कटिका को दो भागों में बांटती है। पश्चिमी अंटार्कटिका इस पर्वतमाला से पश्चिम में स्थित भाग है। इस के विपरीत पूर्वी अंटार्कटिका इस पर्वतमाला की दूसरी ओर है और यहाँ अंटार्कटिका के कुल क्षेत्रफल का लगभग दो-तिहाई हिस्सा आता है। अंटार्कटिका के इन दोनों भागों के बीच पूर्वी अंटार्कटिका की औसत ऊँचाई अधिक है।
आलोक कुमार वर्मा
आलोक कुमार वर्मा भारतीय वरिष्ठ आईपीएस अधिकारी हैं, वर्तमान में वे दिल्ली पुलिस के आयुक्त हैं। इससे पूर्व वे तिहाड़ जेल के महानिदेशक के रूप में काम कर चुके हैं।